Det er et ualmindeligt syn, der lige nu kan opleves ved den nordjyske østkyst. Fem krydstogtskibe toner lige nu frem i det fjerne ved Ålbæk Bugt. Fire tyske og et enkelt engelsk krydstogtskib ligger alle lige nu stille i en hidtil uset venteposition. - At have dem liggende så længe i sådan et antal på en gang, det er meget nyt og meget usædvanligt, siger Chief Operation Officer hos Saga Shipping, Benny Bertelsen. De fem krydstogtskibe ligger alle og venter på, at der igen kommer gang i krydstogtbranchen. Et enkelt skib har ligget i bugten i fire måneder siden april måned. - De ligger stille, fordi der ikke er kunder til dem i øjeblikket. Krydstogtskibe må ikke sætte besætninger og passagerer i land, så det er svært at lave krydstogtture rundt omkring i verden i øjeblikket, siger Benny Bertelsen. Stadig besætning ombord Skibene er tømt for gæster, og så få som muligt af besætningen er ombord, men på enkelte skibe er der stadig omkring 500 besætningsmedlemmer. - Besætningen tager det med godt gå på mod. Det er ikke rart for en sømand at ligge stille, de vil hellere ud og lave det, skibet er bygget til, og de er ansat til, siger Benny Bertelsen. På vandet ligger de omsejlende hoteller for anker med motoren tændt, så skibet stadig kan få strøm – Saga Shipping fra Skagen sørger for proviant og tekniskhjælp til skibene. - Vi kan godt se, at der er en øget aktivitet med et øget antal skibe derude, men det går nok, siger Benny Bertelsen. Usikker fremtid Men I har haft mere at lave end i plejer? - Vi har haft mere at lave på krydstogterne, end vi plejer, det er helt sikkert, svarer Benny Bertelsen. Enkelte krydstogtskibe er begyndt at sejle i Nordjylland, men udsigterne for de fem i Ålbæk Bugt er usikre. - Om der kommer flere ved vi ikke endnu, men vi håber, at de kan komme til at sejle igen til september, siger Benny Bertelsen.

Opsummering:
Krydstogtskibene kan lige nu få lov til at ligge til kaj blandt andet for at komme af med affald. Besætningen må ikke gå fra borde.